Anita Knakkergaard (DF), 2002-10-22:
Jeg takker for ministerens skriftlige redegørelse vedrørende år 2002, hvor Norge havde formandskabet for det nordiske samarbejde.
Samarbejdet på miljøsiden er også en væsentlig faktor for en bæredygtig udvikling i de nordiske lande, hvor strategien udstikker målsætninger helt frem til 2020.
Jeg mener, at de fem strategiske indsatsområder væsentligt er vedrørende teknologisk udvikling.
Her er bl.a. samarbejdet vedrørende telemedicin samt samarbejdet omkring sjældne sygdomme og forskning væsentligt, og det hjælper jo altid, at man er flere om at løfte den opgave.
Med hensyn til velfærd så er det da også et af indsatsområderne.
Her mener jeg som nyt medlem af Nordisk Råd, at det er mærkværdigt, der ikke foreligger talmateriale, som sammenligner, hvad man i hvert enkelt land får bl.a. i kontanthjælp, boligydelse, boligsikring, pensioner m.v.
Jeg ved godt, at det ikke kan overføres direkte, men hvordan man kan tale velfærd uden at vide, hvad det enkelte land betaler i kroner og øre til den enkelte borger på bl.a. kontanthjælpsområdet, kan jeg ikke forstå.
Jeg mener selvfølgelig også, at det på det skattemæssige område er væsentligt i denne forbindelse, så man får mulighed for at kunne sammenligne nettoprovenuet, den enkelte får udbetalt.
Vi har i Velfærdsudvalget bedt om en oversættelse
af de andre landes ydelser til vort system, da jeg var målløs over, hvad bl.a. Finland ydede.
På dette område kan man efter min mening slet ikke kommunikere uden talmateriale, hvoraf man kan se, hvad det enkelte land yder til sine medborgere.
Det andet er for mig helt uacceptabelt og efter min mening ret så useriøst.
Det er jo let for landene at have nogle gode intentioner og høje målsætninger, men hvad er fakta i disse lande på de områder, jeg før har nævnt?
Med hensyn til det indre marked: Her mener vi, at man hovedsageligt skal koncentrere sig om de nordiske landes samarbejde vedrørende erhvervsvilkår, der kan minimere grænsehindringerne på dette område.
Men vi mener også, at Nordisk Råd skal afholde sig fra at sprede sig for meget.
vedrørende EU.
Formålet med Nordisk Råd kan herved let forsvinde.
Med hensyn til miljø og den bæredygtige udvikling er det dog et af de områder, hvor det er nødvendigt med et meget bredt og globalt samarbejde.
Med hensyn til bekæmpelse af racisme kan jeg se, at der i budgettet flere steder er afsat penge.
Hvad der undrer er, at man ikke for mig at se har hold i de grundlæggende ting, nemlig: Hvad med ytringsfriheden i de nordiske lande?
Bl.a. i Sverige har man ikke den ytringsfrihed, vi har i Danmark.
Jeg mener derfor, det er nødvendigt, at vi også forholder os til ytringsfriheden i de nordiske lande, hvilket vi da også har givet udtryk for i de udvalg, hvor vi sidder.
I Dansk Folkeparti ønsker vi fortsat et godt og et tæt samarbejde mellem de nordiske lande, så der ikke bliver tale om en gravskrift over disse, hvilket der efter vores mening let kan blive, hvis man breder sig for meget ind i områder som EU, de baltiske lande samt det nordvestlige Rusland.
Man bør især se på de fremtidsversioner og gå i dybden med nye visioner for det nordiske samarbejde.
Til slut vil jeg gerne stille ministeren nogle spørgsmål, og det er om udvalg, hvor jeg ikke selv sidder
Hvornår bliver Barcebäck nedlagt?
For mig at se
er det en skandale, at det fortsat ligger, hvor det ligger, i så tæt bebyggede områder.
Derudover vil jeg gerne stille spørgsmål om, hvad ministeren agter at gøre vedrørende de uddannelser, hvor der mangler pladser til danskerne.
Det er bl.a. på lægestudiet.
Vi finder det ikke rimeligt, at danskerne ikke har fortrinsret frem for folk fra de andre nordiske lande.
Vi mener, at hvis der er mangel på uddannelsespladser, jamen så har danskeren altså en fortrinsret til disse uddannelsespladser, især når vi mangler lægerne.
Til slut et sidste spørgsmål, og det drejer sig om ytringsfriheden: Hvad agter ministeren at gøre for, at vi får forbedret vores ytringsfrihed, også i Danmark, når man diskuterer de udenlandske spørgsmål med udlændinge?
Og det samme gælder selvfølgelig for Sverige, hvor de har en helt anden holdning.
Hvad vil ministeren arbejde for med hensyn til ytringsfrihed?